უნივერსიტეტის ღონისძიებების პორტალი

ტრენინგკურსი „აქტიური სწავლება და თანამედროვე ტექნოლოგიები“
2019-02-07 16:36 (Asia/Dubai)
ილიას სახელმწიფო უნივერსიტეტში ERASMUS+ პროგრამის ინსტიტუციური განვითარების პროექტის PRINTeL ”Change in Classroom: Promoting Innovative Teaching & Learning to Enhance Student Learning Experience in Eastern Partnership Countries” ფარგლებში შეიქმნა აკადემიური პერსონალისა და მასწავლებელთა განვითარების ცენტრი.
ცენტრი გთავაზობთ ტრენინგკურსს „აქტიური სწავლება და თანამედროვე ტექნოლოგიები“ (Active Learning: Technology Enhanced Collaborative Learning), რომელსაც გაუძღვებიან ილიას სახელმწიფო უნივერსიტეტის მეცნიერებათა და ხელოვნების ფაკულტეტის პროფესორი თინათინ ჭინჭარაული, ასოცირებული პროფესორი ნატა მეფარიშვილი და ტექნოლოგიების, მენეჯმენტისა და განათლების ფაკულტეტის ასისტენტ-პროფესორი მარიამ დალაქიშვილი.
ტრენინგები ჩატარდება:

15 თებერვალს, 15:00-დან 19:00 საათამდე, და 16 თებერვალს, 11:00-დან 17:00 საათამდე, E102 აუდიტორიაში

რეგისტრაციისთვის ეწვიეთ ბმულს.

18 და 19 თებერვალს, 11:00-დან 16:00 საათამდე, E102 აუდიტორიაში

რეგისტრაციისთვის ეწვიეთ ბმულს.

21 თებერვალს, 11:00-დან 16:00 საათამდე, და 22 თებერვალს, 11:00-დან 16:00 საათამდე, E102 აუდიტორიაში

რეგისტრაციისთვის ეწვიეთ ბმულს.
კურსის სილაბუსი იხილეთ თანდართულ ფაილში.

დამატებითი ინფორმაციისთვის გთხოვთ მიმართოთ ადამიანური რესურსების მართვის სამსახურს.
საკონტაქტო პირები:
ადამიანური რესურსების მართვის სამსახურის უფროსი ქეთევან გრიგოლია – ketevan.grigolia@iliauni.edu.ge,
ტელ.: 577 57 88 55;
ადამიანური რესურსების მართვის სამსახურის უფროსის თანაშემწე ნინო დუჩიძე – nino.duchidze@iliauni.edu.ge,
ტელ.: 599 89 96 69
გისურვებთ წარმატებას.

AFRA JEMINA ჯაზტრიო ილიაუნიში
2019-02-06 13:00
6-7 თებერვალს ილიას სახემწიფო უნივერსიტეტის მუსიკის ცენტრის სტუმარია AFRA JEMINA ჯაზ-ტრიო, რომლის შემადგენლობაში არიან აფრა ჯემინა (ვოკალი, შვეიცარია), ლაინუს ეპინგერი (გიტარა, გერმანია) და ნადავ ერლიხი (კონტრაბასი, ისრაელი).
6 თებერვალს, 13.00 საათზე, ტრიო ჩაატარებს 4 ვორკშოპს, 7 თებერვალს, 18.30-ზე, კი – კონცერტს. ორივე ღონისძიება გაიმართება B201 აუდიტორიაში
დრო: 6 თებერვალი, 13.00-18.00 საათი
7 თებერვალი, 18.30 საათი
ადგილმდებარეობა: B201 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საერთაშორისო სემინარი ციფრულ ეპიგრაფიკაში
2019-02-06 11:34
11-15 თებერვალს ილიას სახელმწიფო უნივერსიტეტი უმასპინძლებს საერთაშორისო ვორკშოპს ციფრულ ეპიგრაფიკაში: Digital Humanities Communities: Research background and new activities in EpiDoc and Pelagios
სამუშაო შეხვედრებს უხელმძღვანელებენ ლონდონის კინგს კოლეჯის პროფესორი, ციფრული ეპიგრაფიკის სტანდარტის თანაავტორი, გაბრიელ ბოდარი (Gabriel Bodard) და ამავე უნივერსიტეტის მკვლევარი ვალერია ვიტალე (Valeria Vitale).
ვორკშოპი გაიხსნება ღია ლექციით ციფრული ჰუმანიტარიისა და კვლევის ახალი მეთოდების შესახებ: Digital Humanities Communities: Research background and new activities in EpiDoc and Pelagios, რასაც მოსდევს ოთხდღიანი კურსი წარწერების სტანდარტის მიხედვით კოდირებასა და გეო-ვიზუალიზაციაში.
სემინარი ტარდება შოთა რუსთაველის ეროვნული სამეცნიერო ფონდის მიერ დაფინანსებული პროექტის ფარგლებში: „საქართველოს ეპიგრაფიკული კორპუსი” (FR17_62).
სემინარის შესახებ ინფორმაცია იხ. ჟურნალ Current Epigraphy-ის ვებგვერდზე.
სემინარის პროგრამა
ორშაბათი, 11 თებერვალი

16:30 – წიგნის სახლი „ლიგამუსი“
პროფ. გაბრიელ ბოდარის საჯარო ლექცია: Digital Humanities Communities: Research background

სამშაბათი, 12 თებერვალი

10:00 – შესავალი გეო-ანოტირებაში
10:45 – შესვენება (ყავა, ჩაი)
11:00 – Recogito. სავარჯიშოები
12:00 – გეო-ვიზუალიზაცია. ღია ბმულებით დაკავშირებული მონაცემები.
13:00 – შესვენება
14:00 – ციფრული რუკები. სავარჯიშოები
15:00 – შესვენება (ყავა, ჩაი)
15:30 – შეკითხვები/შეჯამება

ოთხშაბათი, 13 თებერვალი

10:00 – შესავალი QGis-ში
10:45 – შესვენება (ყავა, ჩაი)
11:00 – გეო-ტექნოლოგიების შეჯამება
12:00 – შესავალი XML-სა და EpiDoc-ში
13:00 – შესვენება
14:00 – Oxygen. ობიექტის აღწერა
15:00 – შესვენება (ყავა, ჩაი)
15:30 – შეკითხვები/შეჯამება

ხუთშაბათი, 14 თებერვალი

10:00 – EpiDoc ფაილების ტრანსფორმაცია EFES-ში.
10:45 – შესვენება (ყავა, ჩაი)
11:00 – EpiDoc და ლაიდენის კონვენცია
12:00 – EpiDoc და ინდექსაცია.
13:00 – შესვენება
14:00 – შიდა კონტროლირებადი ლექსიკონები
15:00 – შესვენება (ყავა, ჩაი)
15:30 – შეკითხვები/შეჯამება

პარასკევი, 15 თებერვალი

10:00 – EpiDoc და ტექსტის ვარიანტები. კრიტიკული აპარატი.
10:45 – შესვენება (ყავა, ჩაი)
11:15 – პრეზენტაციები
12:15 – დისკუსია
13:00 – შესვენება (ყავა, ჩაი)
13:30 – შეკითხვები/შეჯამება

რეგისტრაციის პირობები
NB ვორკშოპის განმავლობაში სავარჯიშოების შესასრულებლად აუცილებელია თან იქონიოთ:

ლეპტოპი, რომელზეც დაინსტალირებული იქნება Oxygen XML Editor (თუ უკვე არ გაქვთ ეს პროგრამა, გთხოვთ გადმოწეროთ, დააინსტალიროთ და გააქტიუროთ ოცდაათდღიანი უფასო ვერსია);
გთხოვთ წინასწარ დარეგისტრირდეთ Recogito-ზე. ასევე დარწმუნდეთ, რომ შეგიძლიათ GoogleMaps თქვენი მეილით დაუკავშირდეთ;
გადმოწერეთ და დააინსტალირეთ QGIS და დარეგისტრირდით ArcGis online-ზე;
გადმოწერეთ და დააინსტალირეთ EFES პლატფორმა ამ ინსტრუქციის მიხედვით Quickstart Guide. შემდგომ პროცესს გაივლით მომხსენებლებთან ერთად.

თითოეული ეს ნაბიჯი აუცილებელია ვორკშოპში მონაწილეობის მისაღებად.

ტრენინგკურსი „აქტიური სწავლება შებრუნებულ საკლასო ოთახში“
2019-02-06 10:10
ილიას სახელმწიფო უნივერსიტეტში ERASMUS+ პროგრამის ინსტიტუციური განვითარების პროექტის PRINTeL ”Change in Classroom: Promoting Innovative Teaching & Learning to Enhance Student Learning Experience in Eastern Partnership Countries” ფარგლებში შეიქმნა აკადემიური პერსონალისა და მასწავლებელთა განვითარების ცენტრი.
ცენტრი გთავაზობთ ტრენინგკურსს „აქტიური სწავლება შებრუნებულ საკლასო ოთახში“ (Active Learning In The Flipped Classroom), რომელსაც გაუძღვებიან ილიას სახელმწიფო უნივერსიტეტის მეცნიერებათა და ხელოვნების ფაკულტეტის პროფესორი ლევან ცაგარელი და სამართლის სკოლის ასოცირებული პროფესორები თამარ გურჩიანი და დავით მაისურაძე.
ტრენინგების განრიგი

11-15 თებერვალი, 19:30-21:30 საათი, E102 აუდიტორია

ტრენინგს გაუძღვებიან სამართლის სკოლის ასოცირებული პროფესორები თამარ გურჩიანი და დავით მაისურაძე.
რეგისტრაციისთვის ეწვიეთ ბმულს.

18-22 თებერვალი, 19:30-21:30 საათი, E102 აუდიტორია

ტრენინგს გაუძღვებიან სამართლის სკოლის ასოცირებული პროფესორები თამარ გურჩიანი და დავით მაისურაძე.
რეგისტრაციისთვის ეწვიეთ ბმულს.
კურსის სილაბუსი იხილეთ თანდართულ ფაილში.

18-22 თებერვალი, 12:00-14:00 საათი, E207 აუდიტორია

ტრენინგს გაუძღვება მეცნიერებათა და ხელოვნების ფაკულტეტის პროფესორი ლევან ცაგარელი.
რეგისტრაციისთვის ეწვიეთ ბმულს.
კურსის სილაბუსი იხილეთ თანდართულ ფაილში.

დამატებითი ინფორმაციისთვის გთხოვთ მიმართოთ ადამიანური რესურსების მართვის სამსახურს.
საკონტაქტო პირები:
ადამიანური რესურსების მართვის სამსახურის უფროსი ქეთევან გრიგოლია – ketevan.grigolia@iliauni.edu.ge,
ტელ.: 577 57 88 55;
ადამიანური რესურსების მართვის სამსახურის უფროსის თანაშემწე ნინო დუჩიძე – nino.duchidze@iliauni.edu.ge,
ტელ.: 599 89 96 69.
გისურვებთ წარმატებას.

რატი ამაღლობელის საჯარო ლექცია „პოეზია და თარგმანი“
2019-02-05 19:00
5 თებერვალს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პოეტი რატი ამაღლობელი წაიკითხავს ლექციას თემაზე: „პოეზია და თარგმანი“. მომხსენებელი ისაუბრებს შემდეგ თემებზე: ქართული თარგმანის ისტორია, პოეტური თარგმანის უპირატესობა და სირთულე, თარგმანში დაკარგული პოეტური დედნის „შურისძიება“.
დრო: 5 თებერვალი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

საჯარო ლექცია თემაზე: ,,ძაღლის სახლში ყოლის წესები და რეკომენდაციები"
2019-02-04 17:00
ილიას სახელმწიფო უნივერსიტეტში ცხოველთა მონიტორინგის სააგენტოს ინიციატივით მიმდინარეობს საჯარო ლექციების კურსი: „ყველაფერი შინაური ცხოველების შესახებ“.
4 თებერვალს, 17:00 საათზე, ილიას სახელმწიფო უნივერსიტეტის G106 აუდიტორიაში ცხოველთა გადარჩენის სახალხო ფრონტის დამფუძნებელი თიკო კვალიაშვილი წაიკითხავს ამ კურსის მეცხრე ლექციას თემაზე: ,,ძაღლების სახლში ყოლის წესები და რეკომენდაციები“ .
ლექციის ძირითადი თემებია:

რას ნიშნავს ცხოველის აყვანა;
რა უნდა იცოდეს და გაიაზროს ადამიანმა, რომელსაც ძაღლის აყვანა სურს;
ცხოველის პატრონის უფლებამოსილება და პასუხისმგებლობა;
როგორ უნდა გაზარდო ძაღლი და მართო მისი ხასიათი;
რა პირობები უნდა შევუქმნათ ჩვენს ოთხფეხა მეგობარს;
როგორ უნდა დაარეგისტრირო ძაღლი ცხოველთა მონიტორინგის სააგენტოში.

ლექციების კურსი 13 ლექციას მოიცავს. კურსის დასრულების შემდეგ მსმენელებს სერტიფიკატები გადაეცემათ.

დრო: 4 თებერვალი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

პრე-აქსელერატორ ზუმაუთის შეხვედრათა ციკლი Inspire Me
2019-01-30 19:00
– თუ ხარ მეწარმეობით დაინტერესებული და უკვე დიდი ხანია ფიქრობ, რომ გინდა მოსინჯო სტარტაპერის ამპლუა,
– თუ გსურს მოისმინო პრაქტიკულ-პირად გამოცდილებაზე დაფუძნებული რჩევები,
– თუ ეძებ ინსპირაციას, რომ თამამად გარისკო,
– თუ გინდა გაითვალისწინო უკვე გამოცდილი სტარტაპერების შეცდომები,
მაშინ გელოდებით ილიას სახელმწიფო უნივერსიტეტის ზუმაუთ პრე-აქსელერატორის მიერ ორგანიზებულ Inspire Me შეხვედრათა ციკლზე, რომელზეც ძალიან წარმატებული სტარტაპ HOLO-ს დამფუძნებლები ნიკა ბერეკაშვილი და სანდრო ჯავახიშვილი პირად გამოცდილებაზე დაყრდნობით ისაუბრებენ სტარტაპებისთვის აქტუალურ და პრობლემატურ საკითხებზე.
ჩვენს მეგობრულ და ინტერაქციულ შეხვედრაზე შესაძლებლობა მოგეცემა შენთვის საინტერესო ყველა კითხვაზე პრაქტიკული და ამომწურავი პასუხი მიიღო.
შეხვედრაზე დასასწრებად გთხოვთ გაიაროთ რეგისტაცია მითითებული ბმულის მეშვეობით:
https://goo.gl/forms/KWDfkCREMMSBuRJC2
ადგილმდებარეობა: სტუდენტური სივრცე (E კორპუსი)
დრო: 30 იანვარი, 19:00 საათი

ფილმის „წარმოუდგენელი“ ჩვენება და დისკუსია
2019-01-29 18:00
29 იანვარს, 18:00 საათზე, ილიას სახელმწიფო უნივერსიტეტის სულხან-საბა ორბელიანის სამკითხველო დარბაზის სამუშაო სივრცეში გაიმართება ფილმის „წარმოუდგენელი“ ჩვენება და დისკუსია მის შესახებ.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებელი: ილიას სახელმწიფო უნივერსიტეტის სამართლის სკოლის ასოცირებული პროფესორი ვახუშტი მენაბდე
მოდერატორი: ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი თამარ ქეცბაია
ფილმი „წარმოუდგენელი“ მოგვითხრობს ფედერალური ბიუროს აგენტზე, რომელიც ტერორიზმში ეჭვმიტანილი პირის დაკითხვისას მნიშვნელოვანი სამართლებრივი დილემის წინაშე დგება. მას უწევს იპოვოს ზღვარი ადამიანის უფლებების დაცვასა და საზოგადოებრივ უსაფრთხოებას შორის. ფილმი მაყურებელს უამრავ პასუხგაუცემელ კითხვას უტოვებს და ხშირად დაძაბული დისკუსიების მიზეზი ხდება.
დრო: 29 იანვარი, 18:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
დასწრება თავისუფალია.
უზრუნველყოფილი იქნება საკვები.

კონცერტი „შობა გათენებულა“
2019-01-26 19:00
26 იანვარს, შაბათს, 19:00 საათზე, ილიას სახელმწიფო უნივერსიტეტის E207 აუდიტორიაში ილიაუნის მუსიკის ცენტრის სტუდენტები შეხვდებიან გიორგი მთაწმინდელის სახელობის საეკლესიო გალობის უნივერსიტეტის გოგონათა სახელოსნოს პირველი კურსის სტუდენტებს.
სტუმრები ილიას სახელმწიფო უნივერსიტეტის დოქტორანტ ნინო ნანეიშვილის ხელმძღვანელობით წარმოადგენენ თეატრალიზებულ-შემეცნებით კომპოზიციას „შობა გათენებულა“. შესრულდება საქართველოს სხვადასხვა კუთხის საშობაო სიმღერები და საგალობლები.
დრო: 26 იანვარი,19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. № 3/5)
დასწრება თავისუფალია.

LECTURA DANTIS /დანტეს წაკითხვა – ოცდამეცხრე ქება
2019-01-25 19:00
25 იანვარს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეცხრე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 25 იანვარი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

რუსუდან მირცხულავას წიგნის „მითოლოგიური ლაბირინთი" პრეზენტაცია
2019-01-25 18:00
25 იანვარს, 18:00 საათზე, საქართველოს პარლამენტის ეროვნული ბიბლიოთეკის დიდ საგამოფენო დარბაზში გაიმართება ილიას სახელმწიფო უნივერსიტეტის ასოცირებული პროფესორის, ფსიქოლოგიის დოქტორ რუსუდან მირცხულავას წიგნის „მითოლოგიური ლაბირინთი” პრეზენტაცია.
ნაშრომი ხელოვნების ფსიქოლოგიის საკითხებს მოიცავს. მასში განხილულია მითოლოგიური თემები და არქეტიპული ხატ-წარმოდგენები, რომლებიც დაკავშირებულია ძირეულ ფსიქოსოციალურ ფენომენთან. ავტორი ფსიქოლოგიური მეცნიერების ჭრილში განიხილავს იგავს ამურისა და ფსიქეას შესახებ. ასევე წარმოდგენილია დიონისეს, აპოლონისა და ორფევსის მითიური სახეები.
წიგნი განკუთვნილია მკითხველთა ფართო წრისათვის, განსაკუთრებით ხელოვნების ფსიქოლოგიის, მითოლოგიისა და რელიგიის ისტორიის საკითხებით დაინტერესებულთათვის.
დრო: 25 იანვარს, 18:00 საათი
ადგილმდებარეობა: საქართველოს პარლამენტის ეროვნული ბიბლიოთეკის დიდი საგამოფენო დარბაზი (ლ. გუდიაშვილის ქ. N7).
დასწრება თავისუფალია.

ნიდერლანდური ენისა და კულტურის ცენტრის საინფორმაციო შეხვედრა სტიპენდიებთან დაკავშირებით
2019-01-25 16:00
25 იანვარს, პარასკევს, 16:00 საათზე, ილიას სახელმწიფო უნივერსიტეტის S 503 აუდიტორიაში გაიმართება საინფორმაციო შეხვედრა ნიდერლანდური ენის შესწავლასა და სტიპენდიებთან დაკავშირებით.
ნიდერლანდური ენისა და კულტურის ცენტრი სტუდენტებს სთავაზობს სრულად დაფინანსებულ სტიპენდიებს აღმოსავლეთ ევროპის ნიდერლანდისტიკის გაერთიანების კონფერენციებსა და საზაფხულო კურსებზე გენტში, კორტრეიკსა და ოსტენდეში (ბელგია).
დრო: 25 იანვარი, 16:00 საათი
ადგილმდებარეობა: ნიდერლანდური ენისა და კულტურის ცენტრი, ილიას სახელმწიფო უნივერსიტეტის S კორპუსი, ოთახი 503 (გ. წერეთლის ქ. № 3)
დასწრება თავისუფალია.

საჯარო ლექცია „ლიტერატურა და ანტისემიტიზმი ევროპაში მეორე მსოფლიო ომის პერიოდში“
2019-01-23 18:30
23 იანვარს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიას სახელმწიფო უნივერსიტეტის შედარებითი ლიტერატურის ინსტიტუტი გიწვევთ შედარებითი ლიტერატურის საღამოზე.
ინსტიტუტის წევრი, ილიას სახელმწიფო უნივერსიტეტის პროფესორი ათინათ მამაცაშვილი შეაჯამებს გასულ წლებში სორბონისა და ექსი-მარსელის უნივერსიტეტებში ჩატარებული კვლევის შედეგებს და წაიკითხავს ლექციას თემაზე: ლიტერატურა და ანტისემიტიზმი ევროპაში მეორე მსოფლიო ომის პერიოდში.
ლექცია მიეძღვნება მწერლობის დაპირისპირებას ნაცისტურ რეჟიმთან და მის ანტისემიტურ იდეოლოგიასთან. მომხსენებელი განიხილავს, რა ფორმით ხდება ანტისემიტური კლიშეებისა და კანონების დაგმობა იმ მწერლების/ინტელექტუალების ტექსტებში, რომლებიც 1930-იანი წლებიდან დაუპირისპირდა ჰიტლერის რეჟიმს. როდესაც ვიქტორ კლემპერერი ნაცისტურ დეფილეს აღწერს, იგი ამბობს, რომ სწორედ ეს უკანასკნელი და კონკრეტულად კი მისი განუყოფელი ელემენტი – მედაფდაფე, რომელიც მიუძღვის და „ერთიან სხეულად“ აქცევს აღლუმის წევრებს, გახდება მისთვის „პირველი შეხვედრა“ ნაციონალ-სოციალიზმთან. ჩანს პარალელები ამგვარად გააზრებული მედაფდაფის ფიგურასა და გიუნტერ გრასის ცნობილ რომანს შორის (თუნუქის დოლი), რომლის ეკრანიზაციაც ფოლკერ შლონდორფს ეკუთვნის. საინტერესოა, რომ სწორედ ნაცისტური აღლუმი წარმოჩნდება ფრანგი მწერლის, ანდრე შამსონის რომანის (დამარცხებულთა წელი, 1934) იმ ძირითად ქვაკუთხედად, რომელიც 1934 წელს წინასწარ განჭვრეტს რეჟიმის ადამიანის მოძულე იდეოლოგიის განხორციელებას. 1939 წელს ჟან-პოლ სარტრი ფაშიზმის საშიშროებას ფრანგულ საზოგადოებაში ნაციონალისტურ-ანტისემიტური ჯგუფური იდენტობის გამოხატვაში ხედავს (კედელი, 1939). 1943 წელს მაქს ჟაკობი ადამიანი-კიბორჩხალას ავტოპორტრეტს შექმნის, რომელსაც გულზე ებრაელების მარკირების ყვითელი ვარსკვლავი აქვს მიმაგრებული და რომელიც ნუსბაუმის ცნობილი ტილოს „ავტოპორტრეტი ებრაული პასპორტით“ (1943) მხატვრულ პარალელს იხმობს.

დრო: 23 იანვარი, 18:30 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის N32), ილიას სახელმწიფო უნივერსიტეტი
დასწრება თავისუფალია.

პროფესორ პაულო ქეჩიმის სემინარები
2019-01-23 18:00
23 იანვარს, 18:00 საათზე, ილიას სახელმწიფო უნივერსიტეტის G106 აუდიტორიაში გაიმართება პროფესორ პაულო ქეჩიმის სემინარი თემაზე: „ხე-ტყის კონსტრუქციების ხანძარმედეგი სისტემა (ხე-ტყისთვის ხანძრის მახასიათებელი თვისებები და ხე-ტყის ურთიერთკავშირი; ხე-ტყისა და მათი კავშირების რიცხვითი მოდელირება ხანძრის დროს)“.

25 იანვარს, 18:00 საათზე გაიმართება სემინარი: „მცირე კონსტრუქციებისთვის პრობლემის გადაჭრის გზები ხანძრის შემთხვევაში. სწავლისა და სწავლების მეთოდები კონსტრუქციულ კურსებში“.
მომხსენებლის შესახებ

პაულო ბ. ქეჩიმი 22 წლის განმავლობაში ავერიეს უნივერსიტეტის (პორტუგალია) სამოქალაქო ინჟინერიის დეპარტამენტის პროფესორია. ის არის 5 წიგნის, ეროვნულ და საერთაშორისო სამეცნიერო ჟურნალებში გამოქვეყნებული სტატიების ავტორი, ასევე 2 წიგნის/საკონფერენციო ნაშრომის რედაქტორი. პაულა ბ. კოჩიმი დასრულებული და მიმდინარე სადოქტორო და სამაგისტრო ნაშრომის ხელმძღვანელია; აგრეთვე ევროპის რამოდენიმე დაფინანსებული პროექტის მონაწილე, ეროვნული და საერთაშორისო კონფერენციის სამეცნიერო კომისიის წევრი.
მისი კვლევითი სფეროებია: სამშენებლო კონსტრუქციების ოპტიმიზაცია, კონსტრუქციული გაანგარიშებისთვის პროგრამული უზრუნველყოფის შემუშავება, წინასწარ დატვირთვაზე გაანგარიშებული ჩამოსხმული გადახურვის ფილები; ბეტონის სექციები; სვეტები; ჯებირების წინასწარი დიზაინი; კონსტრუქციების გაანგარიშება სეისმური საქმიანობისთვის; ხიდების კონსტრუქციები; ხისა და შუშის ნაგებობები.
ლექციის ენა: ინგლისური
დრო: 23 იანვარი, 25 იანვარი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ჯგუფური ფსიქოთერაპიისა და ჯგუფური პროცესების საერთაშორისო ასოციაციის კონფერენცია სტუდენტებისთვის
2019-01-22 19:00
22-24 იანვარს ილიას სახელმწიფო უნივერსიტეტის A101 აუდიტორიაში ილიას სახელმწიფო უნივერსიტეტი, საქართველოს ჯგუფური ფსიქოთერაპიის ასოციაცია, ჯგუფური ფსიქოთერაპიისა და ჯგუფური პროცესების საერთაშორისო ასოციაციასთან (International Association for Group Psychotherapy and Group Processes, IAGP) ერთად გამართავს კონფერენციას ჯგუფური ფსიქოთერაპიის შესახებ.
კონფერენციის მომხსენებლები და თემატიკა:
22 იანვარი

„ჯგუფური ფსიქოთერაპიისა და ჯგუფური პროცესების საერთაშორისო ასოციაციის ისტორია და სამომავლო პერსპექტივები“

მომხსენებელი: რიჩარდ ბეკი (აშშ) – ჯგუფური ფსიქოთერაპიისა და ჯგუფური პროცესების საერთაშორისო ასოციაციის პრეზიდენტი;

„მიგრაციით გამოწვეული ფსიქოლოგიური ტრავმისა და კრიზისის სფეროში წვლილის შეტანა, როგორც გამოწვევა ჯგუფური ფსიქოთერაპიისა და ჯგუფური პროცესების საერთაშორისო ასოციაციისთვის“

მომხსენებელი: ქეთრინ მელა – MD (საბერძნეთი), ჯგუფური ფსიქოთერაპიისა და ჯგუფური პროცესების საერთაშორისო ასოციაციის ვიცე-პრეზიდენტი, კვლევითი კომიტეტის ხელმძღვანელი;

„ჟურნალის “DER NEUE DAIMON” საუკუნოვანი იუბილე ავსტრიული პერსპექტივით“

მომხსენებელი: მაიკლ ვიზერი – PhD, ჯგუფური ფსიქოთერაპიისა და ჯგუფური პროცესების საერთაშორისო ასოციაცია (ავსტრია).
23 იანვარი

„მეტი სპონტანურობა, ნაკლები შფოთვა. შეგვიძლია სპონტანურობის გაზომვა?“

მომხსენებლები: გალაბინა ტარაშოევა – MD; პეტრა მარინოვა-ჯამბაზოვა – MD, PhD, Psychodrama Center & Psychiatric Practice Orpheus (სოფია, ბულგარეთი);

„ფსიქოთერაპიული პრაქტიკის ინტეგრაცია: ინსაიტზე დამყარებული გაგება“

მომხსენებელი: მონა რაკავი (ეგვიპტე);

„მულტი-სენსორული რიტუალებისა და მკურნალობის და თერაპიის პროცესში მათი მნიშვნელობის შესწავლა. ინდური გამოცდილება“

მომხსენებელი: მაგდალენ იეიარათნამი (ინდოეთი).
24 იანვარი

„ფსიქოდრამა და სოციალური როლის კვლევა“

მომხსენებელი: მარსია ალმეიდა ბატისტა (ბრაზილია);

„სოციალური სიზმრის მატრიცა (Social Dreaming Matrix) როგორც კვლევის მეთოდი: „ბაზისური მითი“-დან სიზმრებამდე, როგორც სემიოფორებამდე“

მომხსენებელი: დომენიკო აგრესტა (იტალია).

სამუშაო ენა: ინგლისური (უზრუნველყოფილი იქნება თანმიმდევრული თარგმანი)
დრო: 22 იანვარი, 19:00-21:00 საათი
23 იანვარი, 19:00-21:00 საათი
24 იანვარი, 19:00-20:30 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის სტუდენტური პროექტების საგრანტო კონკურსი Nova Idea 2019
2019-01-18 18:17
სტუდენტური პროექტების საგრანტო კონკურსი Nova Idea 2019 ილიას სახელმწიფო უნივერსიტეტის ახალი ინიციატივაა, რომლის ფარგლებშიც სტუდენტებს ექნებათ შესაძლებლობა საკუთარი იდეები რეალობად აქციონ და ამისთვის საჭირო დაფინანსება უნივერსიტეტისგან მოიპოვონ.
იმისთვის, რომ წარმოდგენილი პროექტი საგრანტო კონკურსის საბჭომ განიხილოს

ქვემოთ ჩამოთვლილი სამი კატეგორიიდან ერთ-ერთში უნდა ხვდებოდეს:

სეზონური გასვლითი საგანმანათლებლო-კულტურული ბანაკების/სკოლების ორგანიზება (ილიას სახელმწიფო უნივერსიტეტის სტუდენტებისთვის);
ინოვაციური ტექნოლოგიური პროექტების განხორციელება
თემატიკა, რომელიც განათლებისა და სოციალური პასუხისმგებლობის საკითხებს აერთიანებს

პროექტის ბიუჯეტი არ უნდა აღემატებოდეს 10 000 ლარს და უნდა იყოს გამართულად შედგენილი

საბჭო
Nova Idea 2019-ის ფარგლებში შემოსულ სტუდენტურ პროექტებს ილიას სახელმწიფო უნივერსიტეტის ადმინისტრაციის წარმომადგენლებსა და, თემატიკიდან გამომდინარე, სხვადასხვა დარგის მკვლევრებთან ერთად განიხილავს სპეციალურად საგრანტო კონკურსისთვის შექმნილი საბჭო შემდეგი შემადგენლობით:

საჯარო სპიკერი, ტრენერი, მენეჯმენტის სპეციალისტი ანდრო დგებუაძე
ვისოლ ჯგუფის პრეზიდენტი სოსო ფხაკაძე
ბაზისბანკის გენერალური დირექტორი დავით ცაავა
ეკონომიკისა და მდგრადი განვითარების სამინისტროს ინოვაციებისა და ტექნოლოგიების სააგენტოს თავმჯდომარე ავთანდილ კასრაძე
ჯეოლაბის რექტორი, ილიაუნის პროფესორი სანდრო ასათიანი
პიარისა და მარკეტინგული კომუნიკაციების კომპანია „ჯეპრას“ უფროსი პარტნიორი, ილიაუნის მოწვეული ლექტორი კახა მაღრაძე
ილიაუნის ელექტრული და კომპიუტერული ინჟინერიის პროფესორი ნანა დიხამინჯია
ილიაუნის პროფესორი ზურაბ გურიელიძე
ევროპის ფსიქოტრავმის კვლევის საზოგადოების პრეზიდენტი, ფსიქოლოგი, ილიას სახელმწიფო უნივერსიტეტის პროფესორი ჯანა (დარეჯან) ჯავახიშვილი
სცენარისტი ქეთი დევდარიანი
პოეტი რატი ამაღლობელი
ილიაუნის სამართლის სკოლის ადამიანის უფლებათა მიმართულების ხელმძღვანელი, პროფესორი თამარ გურჩიანი

ვის შეუძლია სტუდენტური პროექტების საგრანტო კონკურსში მონაწილეობა?
კონკურსში მონაწილეობა შეუძლია ილიას სახელმწიფო უნივერსიტეტის აქტიური სტატუსის მქონე საბაკალავრო და სამაგისტრო საფეხურის სტუდენტს ან სტუდენტთა ჯგუფს (არაუმეტეს 4 სტუდენტის შემადგენლობით).
კონკურსში მონაწილეობისა და პროექტების განხილვის ვადები
ილიაუნის სტუდენტური პროექტების დაფინანსების საგრანტო კონკურსი Nova Idea 2019 სტარტს ამა წლის 21 იანვრიდან აიღებს. ეს ნიშნავს, რომ 21 იანვრიდან შეძლებთ პროექტების გადმოგზავნას.
პროექტის გადმოგზავნიდან 30 დღეში გეცნობებათ საბჭოს გადაწყვეტილება.
როგორ გავხდე კონკურსის Nova Idea 2019 მონაწილე?
იმისთვის, რომ მონაწილეობა მიიღო პროექტების დაფინანსების საგრანტო კონკურსში Nova Idea 2019, საჭიროა შეავსო:

ელექტრონული აპლიკაცია

აპლიკაცია ხელმისაწვდომია ბმულზე: https://bit.ly/2Hw512z

საპროექტო განაცხადის ფორმა

საპროექტო განაცხადი ხელმისაწვდომია ბმულზე.

გაითვალისწინეთ, რომ
• აპლიკაციის შევსება შესაძლებელია მხოლოდ ილიაუნის კორპორატიული ელექტრონული მისამართიდან (@iliauni.edu.ge)
კონსულტაცია
ილიაუნის სტუდენტური პროექტების დაფინანსების საგრანტო კონკურსში Nova Idea 2019 მონაწილეობის მსურველებს შეეძლებათ წინასწარი დაჯავშნის პრინციპით მიიღონ კონსულტაცია ილიას სახელმწიფო უნივერსიტეტის ადმინისტრაციისგან.
კონსულტაციის დასაჯავშნად მიჰყევით ბმულს: http://bit.do/eFSf9

საკონტაქტო ინფორმაცია
✉ pr@iliauni.edu.ge
☏ (+995 32) 222 00 09 (352)

ილიაუნის აკადემიური პერსონალისა და მასწავლებელთა განვითარების ცენტრის პრეზენტაცია
2019-01-16 14:00
16 იანვარს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის აკადემიური პერსონალისა და მასწავლებელთა განვითარების ცენტრის პრეზენტაცია გაიმართება.
ცენტრის მიზანია უნივერსიტეტში აკადემიური სწავლების ხარისხის გაზრდა, აკადემიური პერსონალისა და მასწავლებელთა პროფესიული განვითარების შესაძლებლობების უზრუნველყოფა. ცენტრი ილიას სახელმწიფო უნივერსიტეტის აკადემიურ პერსონალსა და მასწავლებლებს მისცემს შესაძლებლობას დაეუფლონ სწავლა/სწავლების ინოვაციურ ხერხებს, რაც ხელს შეუწყობს სწავლის შედეგების გაუმჯობესებას.
ილიაუნის აკადემიური პერსონალისა და მასწავლებელთა პროფესიული განვითარების ცენტრი ERASMUS+-ის პროგრამის ინსტიტუციური განვითარების პროექტის PRINTeL “Change in Classroom: Promoting Innovative Teaching & Learning to Enhance Student Learning Experience in Eastern Partnership Countries” ფარგლებში შეიქმნა.
პროექტის ფარგლებში 2018 წლის სექტემბერში შეირჩა 15 აკადემიური პერსონალი/მოწვეული მასწავლებელი, რომლებმაც ევროპელი პარტნიორების მიერ შემოთავაზებული ტრენერთა მომზადების 5-დღიანი ტრენინგები (TOT) გაიარეს გრაცის, ლუვენის, პორტოს, ლინკოპინგისა და ბარსელონის უნივერსიტეტებში.
ამჟამად ტრენერები ილიას სახელმწიფო უნივერსიტეტის აკადემიურ პერსონალს/სწავლებაში ჩართულ პირებს შესთავაზებენ 5 ტრენინგკურსს შემდეგი მიმართულებებით:

აქტიური სწავლება საინფორმაციო/საკომუნიკაციო ტექნოლოგიების გამოყენებით (ტრენერები: თინათინ ჭინჭარაული – მეცნიერებათა და ხელოვნების ფაკულტეტის პროფესორი; ნატა მეფარიშვილი – მეცნიერებათა და ხელოვნების ფაკულტეტის ასოცირებული პროფესორი; მარიამ დალაქიშვილი – ბიზნესის სკოლის ასისტენტ-პროფესორი);
აქტიური სწავლება შებრუნებული სწავლების პრინციპით (ტრენერები: ლევან ცაგარელი – მეცნიერებათა და ხელოვნების ფაკულტეტის პროფესორი; თამარ გურჩიანი – სამართლის სკოლის ასოცირებული პროფესორი; დავით მაისურაძე – სამართლის სკოლის ასოცირებული პროფესორი);
ჰიბრიდული/შერეული სწავლა/სწავლება (ტრენერები: არჩილ აბაშიძე – მეცნიერებათა და ხელოვნების ფაკულტეტის ასოცირებული პროფესორი; ელენე ჟურავლიოვა – საბუნებისმეტყველო მეცნიერებათა და საინჟინრო ფაკულტეტის ასოცირებული პროფესორი; გიგა ხოსიტაშვილი – მეცნიერებათა და ხელოვნების ფაკულტეტის მოწვეული მასწავლებელი);
გაძლიერებული სწავლება საინფორმაციო/საკომუნიკაციო ტექნოლოგიების გამოყენებით, მობილური სწავლება თამაშის ელემენტების გამოყენებით (ტრენერები: ნანა დიხამინჯია – საბუნებისმეტყველო მეცნიერებათა და საინჟინრო ფაკულტეტის პროფესორი; თამარ მაღალაშვილი – ბიზნესის სკოლის ასოცირებული პროფესორი; დიანა ხიდეშელი – ბიზნესის სკოლის მოწვეული მასწავლებელი);
ვიდეოსწავლება, როგორც სწავლების საშუალება მასწავლებელთა და სტუდენტთათვის, ვიდეოლექციების საკლასო ოთახში გამოყენებით (ტრენერები: რესან ქიქავა – ბიზნესის სკოლის ასისტენტ-პროფესორი; ალექსანდრე ერგეშიძე – ბიზნესის სკოლის ასისტენტ-პროფესორი; ნამი სურგულაძე – ბიზნესის სკოლის მოწვეული მასწავლებელი).

პრეზენტაციას გახსნიან ილიას სახელმწიფო უნივერსიტეტის რექტორი გიგა ზედანია და ადამიანური რესურსების მართვის სამსახურის უფროსი ქეთევან გრიგოლია. შემდეგ ტრენერები აუდიტორიას გააცნობენ დაგეგმილი ტრენინგების შინაარსსა და სტრუქტურას.
დრო: 16 იანვარი, 14:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.
2019 წელი

„ამ რომანში ყველა კვდება”
2018-12-27 19:30
27 დეკემბერს, ხუთშაბათს, ხაზების ოფიციალურ გადატვირთვამდე რამდენიმე დღით ადრე, ზუსტად რვის ნახევარზე, ჰადა ჰა, რვას რომ თხუთმეტი დააკლდება, ილიაუნის B201 აუდიტორია (ი. ჭავჭავაძის გამზ. N32), დაიწყება წარდგინება ბექა ადამაშვილის გაუხმაურებელი რომანისა „ამ რომანში ყველა კვდება“. წარდგინების განმავლობაში არ ისაუბრებენ და ავტორს უსაფუძვლოდ არ შეაქებენ ავტორისავე მეგობრები, ქართული ლიტერატურის მეტრები და ის დაუფასებელი საზოგადო მოღვაწეები, რომლებიც საზოგადოებას ხშირად სხვა ადამიანებში ერევა. ასევე ნაკლებ სავარაუდოა იყოს ტორტი, რადგან წინასაახალწლოდ ზედმეტი კალორიების მიღება მიზანშეწონილი არ არის.
სამაგიეროდ იგეგმება რამდენიმე კონკურსი, გათამაშება, ნაკლებად ინტელექტუალური შეჯიბრება, გამარჯვებულებისათვის საჩუქრების გადაცემა და არაერთი სხვა სიურპრიზი იმ ადამიანებისათვის, ვისზეც ეს მარკეტინგული ხრიკი – „არაერთი სხვა სიურპრიზი“ – ჯერ კიდევ ჭრის. დასწრება შეუძლია ყველას განურჩევლად ყველაფრისა. განსაკუთრებით კი მათ, ვისაც სიქრეთ სანტაში ისეთი ნეიტრალური თანამშრომელი ამოუვიდა, რომ მნიშვნელობა არ აქვს, რა წიგნს აჩუქებს. რაღაცების გადასაფხეკად თან იქონიეთ ხურდა ფული ან თან იყოლიეთ მეგობარი, რომელიც ხურდა ფულს იქონიებს.
დასწრება თავისუფალია, რაც ისედაც ცხადი იყო, მაგრამ ამის აღნიშვნა ტექსტის ლოგიკური დასასრულისთვის გახდა საჭირო.

პროფესორ თინათინ კახნიაშვილის საჯარო ლექცია: „გრავიტაციულ ტალღებში „დანახული“ სამყარო“
2018-12-27 18:00
27 დეკემბერს, 18:00 საათზე, ილიას სახელმწიფო უნივერსიტეტის G 106 დარბაზში ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის პროფესორი თინათინ კახნიაშვილი გამართავს საჯარო ლექციას თემაზე: „გრავიტაციულ ტალღებში „დანახული“ სამყარო“.
მომხსენებელი ისაუბრებს სამყაროს დაბადებაზე, განიხილავს ფილოსოფიურ საკითხებს – რა არის დრო და რა არის სივრცე, ასევე შეეხება მომავლის ტექნოლოგიებს.
თემის მოკლე აღწერა
კოსმოსის შესწავლა დედამიწის ცივილიზაციის განვითარების ერთ-ერთი მნიშვნელოვანი საფეხურია: სამყაროს დაბადების, სტრუქტურისა და ევოლუციის კვლევა საუკუნეთა მანძილზე მიმდინარეობს. თუმცა კაცობრიობა 2015 წლამდე სამყაროს აკვირდებოდა მხოლოდ ელექტრომაგნიტური ტალღების მეშვეობით – დაწყებული რადიო და დამთავრებული გამა დიაპაზონით, ხილული და მიკროტალღოვანი თუ ინფრაწითელი და რენტგენული ტალღების ჩათვლით. 2015 წელს, აინშტაინის მიერ ზოგადი ფარდობითობის თეორიის ფორმულირების 100 წლისთავზე, სამყაროს შესწავლაში ახალი ეპოქა დაიწყო: მოხდა გრავიტაციული ტალღების (თავად სივრცე დროის რხევის) პირდაპირი დეტექტირება LIGO-VIRGO კოლაბორაციების მიერ. ეს ტალღები წარმოიქმნა რამდენიმე ათეული მზის მასის ორი შავი ხვრელის დაჯახების შედეგად. დღეისთვის უკვე რამდენიმე ასეთი შემთხვევა დაფიქსირდა. გრავიტაციული ტალღისთვის ადრეული სამყაროს ზე-ცხელი და ზე-მკვრივი პირველადი პლაზმა ისევე გამჭირვალეა, როგორც გაიშვიათებული დღევანდელი კოსმოსის გარემო. ამიტომაც თუკი ელექტრომაგნიტური ტალღებით ჩვენი „ხედვა“ შეზღუდულია ამ ელექტრომაგნიტური ტალღების მატერიასთან ურთიერთქმედების ე. წ. ბოლო გაბნევის ზედაპირით (last scattering surface), რასაც ადგილი ჰქონდა 380 ათასი წლის ასაკის სამყაროში (დღეისთვის სამყაროს ასაკი 14 მილიარდს წელს უახლოვდება), გრავიტაციული ტალღები მეცნიერებს საშუალებას მისცემს, დაინახონ არამცთუ ადრეული სამყარო, არამედ თავად სამყაროს დაბადებაც.
მომხსენებელი ისაუბრებს კოსმოსური მიკროტალღოვანი ფონის შესახებ (რომელიც 380 ათასი წლის ჩვილი სამყაროს რელიქტია) და კოსმოლოგიურ გრავიტაციულ ტალღებზე, რომლებიც ამ ფონზე თავიანთ ანაბეჭდს ტოვებენ. ასევე ისაუბრებს წამზე ნაკლები ჩვილი სამყაროს გრავიტაციულ ტალღებში ასახული სურათის აღგენაზე, ბოლოს იმაზეც, როგორ შეიძლება ამ პირველადი გრავიტაციული ტალღების დეტექტირება თანამგზავრული ლაზერული და ატომური ინტერფერომეტრების მეშვეობით.
დრო: 27 დეკემბერი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: შეხვედრა მსახიობ ნინო კასრაძესთან
2018-12-25 19:00
25 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში„ლიგამუსი“ შეხვედრების ციკლის – „სიტყვის სახელოსნოს“ – ფარგლებში რატი ამაღლობელი სტუმრად იწვევს მსახიობ ნინო კასრაძეს, რომელიც წაიკითხავს მისთვის მნიშვნელოვან 5 ლექსს ქართული პოეზიიდან. საუბარი შეეხება წაკითხულ ლექსებს.
დრო: 25 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

საჯარო დისკუსია: „პრეზიდენტის ინსტიტუტის როლი ქართულ სამართლებრივ სისტემაში – შეწყალების კონსტიტუციური უფლება"
2018-12-24 15:00
24 დეკემბერს, 15:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ მართლმსაჯულების გაძლიერებისა და სამართლებრივი სწავლების ცენტრი უმასპინძლებს საჯარო დისკუსია თემაზე: „პრეზიდენტის ინსტიტუტის როლი ქართულ სამართლებრივ სისტემაში – შეწყალების კონსტიტუციური უფლება”.
მომხსენებლები:
ილიას სახელმწიფო უნივერსიტეტის პროფესორი კონსტანტინე კუბლაშვილი, ილიას სახელმწიფო უნივერსიტეტის სამართლის სკოლის მკვლევარი გიორგი ჩიფჩიური, ექსპრეზიდენტ გიორგი მარგველაშვილის ადმინისტრაციის შეწყალების კომისიის თავმჯდომარე ზვიად ქორიძე.
მოდერატორი ილიას სახელმწიფო უნივერსიტეტის სამართლის სკოლის სტუდენტი ნიკა გურინი.
* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
დრო: 24 დეკემბერი, 15:00 საათი.
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

ილიაუნის წიგნების გამოფენა
2018-12-22 15:00
22 დეკემბერს ილიას სახელმწიფო უნივერსიტეტი გამართავს წლის შემაჯამებელ ღონისძიებას ილიაუნის წიგნების გამოფენა.
ღონისძიებაზე ავტორები, ილიას სახელმწიფო უნივერსიტეტის პროფესორები, წარადგენენ წიგნებს სერიიდან „ილიაუნის გზამკვლევი“, ასევე სხვა წიგნებს, რომლებიც 2018 წლის განმავლობაში მათი ავტორობით გამოიცა ან ითარგმნა.

დრო
აქტივობა

15:00-16:00
მიღება (welcome drinks)

16:00-16:15
ილიაუნის გზამკვლევი: ცისფერყანწელები / ავტორი: ბელა წიფურია (გამოცემულია)

16:15–16:30
ილიაუნის გზამკვლევი: საბჭოთა ეკონომიკა / ავტორი: დიმიტრი ჯაფარიძე (გამოცემულია)

16:30-16:45
ილიაუნის გზამკვლევი: ევოლუცია / ავტორი: დავით თარხნიშვილი (გამოცემულია)

16:45-17:00
ილიაუნის გზამკვლევი: „მობი დიკი“ / ავტორი: გიგა ზედანია (გამოიცემა 2019 წელს)

17:00-17:15
ილიაუნის გზამკვლევი: ნარკოტიკები / ავტორი: ჯანა ჯავახიშვილი (გამოცემულია)

17:15-17:30
ილიაუნის გზამკვლევი: „ღვთაებრივი კომედია“ / ავტორი: ნოდარ ლადარია (გამოცემულია)

17:30-17:45
ილიაუნის გზამკვლევი: ფარაჯანოვი / ავტორი: თეო ხატიაშვილი (გამოიცემა 2019 წელს)

17:45-18:00
ილიაუნის გზამკვლევი: სერვანტესი / ავტორი: ლია ლორია (გამოიცემა 2019 წელს)

18:00-18:15
შესვენება

18:15-18:30
ილიაუნის გზამკვლევი: ყურანი / ავტორი: მალხაზ სონღულაშვილი (გამოიცემა 2019 წელს)

18:30-18:45
ილიაუნის გზამკვლევი: ნიკოლოზ ბარათაშვილი / ავტორი: ლევან ბერძენიშვილი (გამოიცემა 2019 წელს)

18:45-19:00
ილიაუნის გზამკვლევი: ქართული ენა / ავტორი: ნინო დობორჯგინიძე (გამოიცემა 2019 წელს)

19:00-19:15
ილიაუნის გზამკვლევი:„ძმები კარამაზოვები“ / ავტორი: გიორგი მაისურაძე (გამოიცემა 2019 წელს)

19:15-19:30
ილიაუნის გზამკვლევი: „ჯადოსნური მთა“ / ავტორი: ნინო ფირცხალავა (გამოიცემა 2019 წელს)

19:30-19:45
Landna(h)me Georgien. Studien zur kulturellen Semantik Kulturverlag Kadmos, Berlin 2018 / ავტორები: ზაალ ანდრონიკაშვილი, ემზარ ჯგერენაია (გამოცემულია)

19:45-20:00
შესვენება

20:00-20:15
ჯონ როლზი „პოლიტიკური ლიბერალიზმი“ / მთარგმნელი: ზურაბ ჭიაბერაშვილი (გამოცემულია)

20:15- 20:30
Modernization in Georgia: Theories, Discourses and Realities Peter Lang, Bern / Berlin 2018 / ავტორები: გია ნოდია, ნინო დობორჯგინიძე, ტიმოთი ბლაუველთი, ადრიან ბრისკუ, დავით დარჩიაშვილი, გიორგი გვალია, ბიძინა ლებანიძე, ჰანს გუთბროდი, ოლივერ რაისნერი, ემზარ ჯგერენაია, გიორგი საბანაძე, გიგა ზედანია. (გამოცემულია)

20:30-20:45
ჯეისონ მაკლენანი „მდგრადი დიზაინის ფილოსოფია“ / მთარგმნელი: ია კუპატაძე (გამოცემულია)

20:45-21:00
სავლე წერეთლის ფილოსოფიის ინსტიტუტის საბჭოთა პერიოდის საარქივო მასალები 1946-1991 / რედაქტორი: თამარ ცოფურაშვილი (გამოცემულია)

21:00 – 21:15
დიმიტრი უზნაძის რჩეული შრომები თანამედროვე ქართველი მეცნიერების კომენტარებით / რედაქტორი: ნინო ჯავახიშვილი

დრო: 22 დეკემბერი, 15:00–21:15 საათი
ადგილმდებარეობა: სასტუმრო Rooms Hotel Tbilisi, საკონფერენციო დარბაზი Garden Hall (მერაბ კოსტავას ქუჩა N14)
დასწრება თავისუფალია.

დათო ქურიძის საჯარო ლექცია: „მაგნიტური ველის გაზომვა მზის კორონალურ მარყუჟებში“
2018-12-21 18:00
21 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში აბასთუმნის ასტროფიზიკური ობსერვატორიის კვლევის კონსულტანტი, აბერისტვისის უნივერსიტეტის (Aberystwyth University, Wales) მკვლევარი დავით ქურიძე წაიკითხავს საჯარო ლექციას თემაზე: „მაგნიტური ველის გაზომვა მზის კორონალურ მარყუჟებში“.
მზის ზედა ატმოსფეროში (კორონაში) მაგნიტური ველის მაღალი სიზუსტით გაზომვა თანამედროვე ასტროფიზიკის ერთ-ერთი ცენტრალური ამოცანაა. გასული წლის სექტემბერში შვედური მზის ტელესკოპით ილიაუნის მეცნიერებმა ანთებული მაგნიტური მარყუჟების უნიკალური დაკვირვებები ჩაატარეს. ამ დაკვირვებებმა კორონაში მაგნიტური ველის უპრეცედენტოდ მაღალი სიზუსტით გაზომვის საშუალება მოგვცა.
მომხსენებელი ისაუბრებს გაზომვის მეთოდებზე, მიღებულ შედეგებსა და იმ სპეციფიკურ ფაქტორებზე, რომლებმაც განაპირობეს დაკვირვებების უნიკალობა.
დრო: 21 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

სემინარი „რეცენზიების წერის სტრუქტურა“
2018-12-21 17:00
21 დეკემბერს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორი ტილმან კულკე გამართავს სემინარს რეცენზიების წერის სტრუქტურის შესახებ.
სემინარი განკუთვნილია დოქტორანტებისთვის ისტორიის, კულტურის კვლევებისა და სოციოლოგიის პოლიტიკის მეცნიერებების მიმართულებით.
სამუშაო ენა: ინგლისური
დრო: 21 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ N33), ილიას სახელმწიფო უნივერსიტეტი
დასწრება თავისუფალია.

სტუდენტებთან შეხვედრა თემაზე: ,,გენდერული ძალადობა და გენდერული სტატისტიკა საქართველოში, მათი მნიშვნელობა, არსებული მიგნებები და გამოწვევები“
2018-12-21 17:00
21 დეკემბერს, 17:00 საათზე, ილიას სახელმწიფო უნივერსიტეტის A101 აუდიტორიაში არასამთავრობო ორგანიზაცია „პარტნიორობა ადამიანის უფლებებისთვის (#PHR-ი)“ გამართავს საჯარო შეხვედრას სტუდენტებთან. ორგანიზაციის იურისტები – მარიამ ქევხიშვილი და ანა თავხელიძე ისაუბრებენ თემაზე:,,გენდერული ძალადობა და გენდერული სტატისტიკა საქართველოში, მათი მნიშვნელობა, არსებული მიგნებები და გამოწვევები“. განიხილავენ საქართველოში ქალთა მიმართ და ოჯახში ძალადობის საკითხებს; იმ ვალდებულებებს, რომლებსაც სტამბოლის კონვენცია ითვალისწინებს; ასევე რა მექანიზმით ხდება სექსუალური შევიწროების სამართალწარმოება და რეგულირება საქართველოში; რატომაა მნიშვნელოვანი გენდერული სტატისტიკა, როგორ მუშაობს ამ მიმართულებით სახელმწიფო და როგორია ორგანიზაციის პრაქტიკა გენდერული სტატისტიკის მოპოვების პროცესში.
დრო: 21 დეკემბერი, 17:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

შეხვედრა საქართველოს სადაზღვევო ჯგუფის ვაკანსიების შესახებ
2018-12-21 14:00
საქართველოს სადაზღვევო ჯგუფი IGG სტუდენტებს სთავაზობს დასაქმებას გაყიდვების აგენტის პოზიციაზე მოქნილი გრაფიკით.
ამასთან დაკავშირებით 21 დეკემბერს, პარასკევს, 14:00 საათზე, ილიას სახელმწიფო უნივერსიტეტის E კორპუსის ახალ სტუდენტურ სივრცეში სტუდენტებთან შეხვედრას გამართავს საქართველოს სადაზღევო ჯგუფის HR მენეჯერი.
შეხვედრაზე დამსაქმებელი მოგაწვდით ვაკანსიის შესახებ ამომწურავ ინფორმაციას და დაინტერესებულ პირებთან ჩანიშნავს გასაუბრებას.
შეხვედრა დააინტერესებს ნებისმიერი კურსისა და ფაკულტეტის სტუდენტს, ასევე კურსდამთავრებულებს.
გთხოვთ, შეხვედრაზე დასწრების მსურველებმა გაიარეთ მარტივი რეგისტრაცია.
დრო: 21 დეკემბერი, 14:00 საათი
ადგილმდებარეობა: E კორპუსის სტუდენტური სივრცე, -1 სართული

ლეინკირკლანდის სასტიპენდიო პროგრამის პრეზენტაცია
2018-12-20 19:00
20 დეკემბერს, 19:00 საათზე, რონდელის ფონდში გაიმართება პრეზენტაცია ლეინკირკლანდის სასტიპენდიო პროგრამის შესახებ.
ლეინკირკლანდის სასტიპენდიო პროგრამა არის პოლონური პროგრამა, რომელიც ხელმძღვანელებსა და სხვადასხვა დარგის სპეციალისტებს აღმოსავლეთ ევროპის, კავკასიის რეგიონისა და ცენტრალური აზიის ქვეყნებიდან სთავაზობს სრულად დაფინანსებულ 2-სემესტრიან სწავლებას პოლონეთის წამყვან უნივერსიტეტებში.
დამატებითი ინფორმაცია შეხვედრის შესახებ იხილეთ ბმულზე: https://bit.ly/2GoowJF
პროგრამის შესახებ დეტალური ინფორმაციისათვის ეწვიეთ ბმულს: http://www.kirkland.edu.pl/
დრო: 20 დეკემბერი, 19:00 საათი
ადგილმდებარეობა: რონდელის ფონდი
დასწრება თავისუფალია.

ილიაუნის ეკოლოგიის ინსტიტუტის ანგარიში
2018-12-20 19:00
20 დეკემბერს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ეკოლოგიის ინსტიტუტი სამი მოხსენებით წარდგება.
პროფესორი ოთარ აბდალაძე წაიკითხავს საჯარო ლექციას: „მცენარეთა ადაპტაციური სტრატეგიები მაღალმთის სტრეს-დომინანტურ გარემოში“.

მაღალმთის ორ ყველაზე სტრეს-დომინანტურ გარემოში – ნივალურ სარტყელსა და მშრალ კლდეებზე შესწავლილია მცენარეთა სტრუქტურულ-ფუნქციური ადაპტაციური მექანიზმები და სტრატეგიები. გამოვლენილია მცენარეთა ტემპერატურის რეჟიმის ადაპტაციის მაღალი ხარისხი.
მკვლევარი ჟანა ეხვაია წარდგება მოხსენებით: „ქართული მუხის პოპულაციები და მისი მონათესავე კავკასიური სახეობების მორფოლოგიური მრავალფეროვნება და ფილოგეოგრაფიული სტრუქტურა“.

ფოთლის მორფოლოგიური პლასტიკურობისა და ქლოროპლასტური დნმ-ის სექვენსების ცვალებადობის საფუძველზე საქართველოში ჩატარებულია პირველი სრულყოფილი კვლევა მუხის (Quercus) გვარის კავკასიური სახეობების გენეტიკური მრავალფეროვნების შესახებ. ტაქსონებს შორის არ იკვეთება მკვეთრი კორელაცია ფენოტიპებს, გენეტიკურ მრვალფეროვნებასა და არსებულ ტაქსონომიას შორის. გამონაკლისია პონტოს მუხა (Quercus pontica), რომელიც უძველესი და იზოლირებული სახეობაა და იმსახურებს შემდგომ ღრმა კვლევებს. დანარჩენი ტაქსონები ერთიანდებიან ორ მორფოტიპად: petraea-სა და robur-ის ჯგუფებად. გენეტიკურად ქართული მუხა Q. petraea subsp. iberica მოიცავს ამ გვარისთვის დამახასიათებელ უძველეს ქლოროპლასტურ ვარიანტებს და გენეტიკური ვარიაბელობის უმეტეს წილს. განსაკუთრებული გეოლოგიური ისტორიის, კლიმატისა და ტოპოგრაფიის მქონე კავკასიის ეკორეგიონი აქტიურადაა ჩართული ამ პროცესში: სავარაუდოდ, გვიან მიოცენში ორი ძირითადი რეგიონი – ეუქსინისა (დას. კავკასიური ტიპი) და კავკასიის (აღმ. კავკასიური ტიპი) ფლორისტული პროვინციები მნიშვნელოვან როლს თამაშობდნენ როგორც დედისეული მემკვიდრული ხაზების გაყოფაში, ისე გენეტიკური მრავალფეროვნების შენარჩუნებასა და ინიციაციაში.
მკვლევარი ლევან ნინუა წაიკითხავს ლექციას თემაზე:„დელფინების გამორიყვა შავი ზღვის საქართველოს სანაპიროზე: მიზეზების ძიება“.

ილიას სახელმწიფო უნივერსიტეტი შავი ზღვის ვეშაპისნაირთა გამორიყვების მონიტორინგს 2012 წლიდან ახორციელებს. 6-წლიანმა მონიტორინგმა აჩვენა, რომ საქართველოს შავი ზღვის სანაპიროზე ყოველწლიურად 100-მდე დელფინი მაინც ირიყება.
გამორიყული ცხოველები ღირებულ სინჯს წარმოადგენენ ვეშაპისნაირებზე მოქმედ საფრთხეთა შესასწავლად. მათ შორის ერთ-ერთი ძირითადი საფრთხე ინფექციური დაავადებებია. ბოლო 30 წლის განმავლობაში სხვადასხვა მიკროორგანიზმული პათოგენით გამოწვეული ეპიდემიური აფეთქება ათობით ათასი ზღვის ძუძუმწოვრის სიკვდილის მიზეზი გახდა. შავ ზღვაში გავრცელებულ ვეშაპისნაირთა დაავადებების შესახებ მიღებული ინფორმაცია განსაკუთრებით მნიშვნელოვანია მოწყვლადი და გადაშენების საფრთხის წინაშე მყოფი შავი ზღვის დელფინების (ვეშაპისნაირების) შენარჩუნებისთვის აუცილებელ ღონისძიებათა შესამუშავებლად.ზოონოტური დაავადებათა დაფიქსირების შემთხვევაში მიმდინარე სამუშაო ხელს შეუწყობს დაავადებების ველური ცხოველებიდან ადამიანზე გადასვლის პრევენციასა და მოსალოდნელი რისკების შეფასებას.
აღნიშნულ კვლევაში მსხვილი ძუძუმწოვრების ეკოლოგიისა და კონსერვაციის პროგრამას ეხმარებიან უტრეხტის უნივერსიტეტის პროფესორები, ხოლო მორფოლოგიური კვლევა განხორციელდება სამედიცინო კორპორაცია ევექსის (EVEX) პათანატომებთან ერთად.
დრო: 20 დეკემბერი, 19:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

პროფესორ მალხაზ მაცაბერიძის საჯარო ლექცია „1918 წელი: ქართული სოციალ-დემოკრატიის იდეური ტრანსფორმაცია“
2018-12-20 18:30
20 დეკემბერს, 18:30 საათზე, ილიას სახელმწიფო უნივერსიტეტის E 207 აუდიტორიაში პოლიტოლოგიის ინსტიტუტის დირექტორი, პროფესორი მალხაზ მაცაბერიძე წაიკითხავს საჯარო ლექციას თემაზე: „1918 წელი: ქართული სოციალ-დემოკრატიის იდეური ტრანსფორმაცია“.
ქართველი სოციალ-დემოკრატებისთვის 1918 წელი მნიშვნელოვანი იდეოლოგიური გარდატეხის პერიოდი იყო. 1918 წლის 26 მაისს რუსეთის სოციალ-დემოკრატიული პარტიის რეგიონულმა ორგანიზაციამ მხარი დაუჭირა საქართველოს დამოუკიდებლობას, როგორც ტაქტიკურ ნაბიჯს. თუმცა შემდგომ, რამდენიმე თვეში, საქართველოს დამოუკიდებლობა უკვე სტრატეგიულ გადაწყვეტილებად მოიაზრებოდა, რასაც 1918 წლის 19 ნოემბერს საქართველოს სოციალ-დემოკრატიული პარტიის დაფუძნება მოჰყვა. ამ პროცესს თან ახლდა მწვავე იდეოლოგიურ-პოლიტიკური დებატები. მოხსენებაში იმდროინდელი დოკუმენტებისა და პრესის მასალების შესწავლის საფუძველზე წარმოდგენილი იქნება ქართველი სოციალ-დემოკრატიის იდეური ტრანსფორმაციის გამომწვევი მიზეზები, ეტაპები და მათ მიერ საპროგრამო საკითხების ახლებური გააზრების ხასიათი.
დრო: 20 დეკემბერი, 18:30 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.

საჯარო ლექცია „სტუდენტთა პოტენციური მიგრაცია“
2018-12-20 18:00
20 დეკემბერს, 18:00 საათზე, ილიას სახელმწიფო უნივერსიტეტის E 207 აუდიტორიაში ილიას სახელმწიფო უნივერსიტეტის მკვლევარი მზია შელია წაიკითხავს მოხსენებას თემაზე: „სტუდენტთა პოტენციური მიგრაცია“.
მომხსენებელი მიმოიხილავს მოსახლეობის მიგრაციის აქტუალურ პრობლემებს საქართველოში; სტუდენტთა პოტენციური მიგრაციის საკითხს; სტუდენტთა მიგრაციულ განზრახვებს. მოსალოდნელი მიგრაციის გეოგრაფიასა და მიზეზებს. შეაფასებს პოტენციური მიგრაციის მოსალოდნელ შედეგებს.
დრო: 20 დეკემბერი, 18:00 საათი
ადგილმდებარეობა: E 207 აუდიტორია (ქ. ჩოლოყაშვილის 3/5), ილიას სახელმწიფო უნივერსიტეტი
დასწრება თავისუფალია.
